**De leagăn**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru Călin

Hai, puiu, nani-na,

Că mama te-a legăna,

Ca mama te-a legăna,

Pe obraji, pe geana sa;

Pe un spic frumos de grâu

Şi pe val adânc de râu,

Pe-amiros de măr, pe-o stea,

Pe-o crenguţa de şasla;

Pe răsuflet cald de doină

Şi pe tremur lin de horă,

Pe ram verde de stejar,

Pe coamă de armăsar;

Pe doi faguri dulci, mustoşi,

Într-un clopot de strămoşi,

Pe-amintirea lui bunicu,

Pe nesomnul lui tăticu;

Pe un vers de Eminescu,

Pe pământul ce-l iubescu,

Să-l iubeşti şi tu aşa,

Hai, puiu, nani-na.